Moorddossier geopen ná vrou se dood op wynlandgoedJason en Susan Rohde. Foto: Facebook Jason Rohde (47), uitvoerende hoof van Sotheby’s International Realty South Africa, het ontken dat hy sy polisieverklaring teruggetrek het nadat ŉ moorddossier geopen is om sy vrou, Susan (47), se dood te ondersoek. Susan se liggaam is die oggend van 24 Julie in ŉ hotel op die Spier-wynlandgoed buite Stellenbosch gevind. Volgens mediaberigte het Jason op sy vrou se liggaam afgekom waar sy in die badkamer met die koord van ŉ haartang opgehang was. Kapt. FC van Wyk, woordvoerder van die polisie, het egter slegs bevestig dat haar liggaam in die hotel gevind is. Volgens Van Wyk is daar aanvanklik ŉ geregtelike doodsondersoek geopen, maar nadat ŉ nadoodse ondersoek gedoen is, is ŉ saak van moord aanhangig gemaak. Van Wyk wou nie kommentaar lewer oor die beserings wat Susan opgedoen het of die oorsaak van haar dood nie. Daniel Witz, Jason se regsverteenwoordiger, het aan Maroela Media gesê mediaberigte dat Jason sy aanvanklike verklaring aan die polisie teruggetrek het, is onwaar. “Mnr. Rohde is die persoon wat op sy vrou se liggaam afgekom het en is eers later versoek om ŉ verklaring af te lê,” het Witz gesê. “ŉ Verklaring is nie by die polisie ingehandig nie, omdat al die partye saamgestem het dat dit gepas sal wees om eers te wag dat patologiese of forensiese ondersoeke en toetse gedoen word alvorens die verklaring ingehandig word. In hierdie stadium is daar nog geen verklaring ingedien nie aangesien al die partye nog wag op die uitslag van die nadoodse ondersoek.” Oor bewerings dat Jason en Susan Rohde die aand voor haar dood ŉ hewige argument gehad het, wou Witz nie kommentaar lewer nie. “In die lig van die voortgesette ondersoek en die feit dat die saak sub-judice is, kan ons nie nou hierop kommentaar lewer nie,” het hy gesê. Van Wyk het gesê niemand is nog in verband met die saak in hegtenis geneem nie. Lees alle vorige berigte oor Jason Rohde op Maroela Media.